包輸

包輸係一個麻雀術語，即係話喺打麻雀有人食餬嗰陣，拎住餬牌嗰個人就可以根據餬牌嘅番數去贏相應嘅分數或者籌碼，而負責輸呢啲分數或者籌碼，就叫做包輸。

包輸有好多種唔同形式，最常見嘅係出銃，出銃嗰個人，即係掉出令人食餬張牌嗰個人要包輸。另外，如果係自摸食餬，噉通常都係三家均分，不過某啲情況畀人覺得唔應該齊齊輸，所以亦設咗一啲例外，好似「九章落地」、「全字包」、「五子包生」……等等。

九章落地 
如果有人一路掉牌畀某一家係噉上或者碰，一路開牌到第三搭，即係已經開到第九章，噉如果最後自摸食餬，就要由一直畀呢家上或者碰嗰個人包輸，而唔係同平時自摸咁由三家均分。不過「九章落地」呢種自摸由一個人包輸嘅情況計，就只限清一色先算，混一色或者其他各番種都唔算。但如果係出銃，仍然係由出銃嗰個人包輸。

全字包 
同清一色九章落地一樣，如果有人畀中、發、白，東、南、西、北，直到開出第九章牌時，咁最後就算自摸食餬，都係由畀牌人食餬嗰人包輸。不過小三元或者小四喜都唔使一個人包輸，只係大三元或者大四喜先算。但如果係出銃，仍然係由出銃嗰個人包輸。

十二章包自摸 
如果有人一路掉牌畀一家係咁上或者碰，一路開牌到第三搭，即係已經開到第九章牌時，仍然重上畀同一家開到第四搭即第十二章，咁如果最後自摸食餬，就要由一直畀呢家上或者碰嗰個人包輸，而唔係同平時自摸咁由三家均分。「十二章包自摸」同「九章落地」唔同，十二章包自摸唔一定要清一色先算，混一色或者其他各餬種都計，但係就一定要包到尾，包足十二章先算，而九章落地同全字包就只需要包九章都可以計。但如果係出銃，仍然係由出銃嗰個人包輸。

五子包生 
喺傳統麻雀牌例入面，通常都會留返最尾七戙，即十四隻牌，摸埋尾七戙有無人食餬都好，都算完咗一局。所以最後一隻牌通常係「有上無落」，即係話摸完最後一隻牌，要掉出去，有無人食都好，咁先算打完一局。

但係如果你打到最後，打出一隻生章出嚟，生章即係一隻從來無人打出嘅牌，因為打出咗嘅牌放係枱面，如果唔係盲嘅話都應該睇到，而未打出嘅牌有可能因為有人拎住兩隻等碰或者上之類所以見唔到。

而喺最後一隻牌有人打生章而令到有人有機會食餬，咁打生章嗰個人就要包輸。

例如講，如果只係普通出銃，咁出銃嗰個自然係要包輸，但如果打出嘅生章會令人上槓，係上槓後再摸隻牌而食餬，又或者畀人搶槓食餬而令其他人輸牌，咁都係要由返打出生章嗰個人包輸。

七子包翻

侷打唔包輸 
如果有人一路打牌畀某一家上或者碰，一直到第九章牌時，本來就唔應該再打同一種牌，例如話你一路打萬子，而下家一路上或者碰，直到第九章牌時，你再打萬子而令下家再上到第十二章，最後令人自摸食餬嘅話，本來係要一直打畀人上嗰個一個人包輸，但有一個例外，就係你開出手上副牌，畀人睇到你根本無辦法唔掉出去畀人上，咁叫做侷打，即係唔打唔得，咁就唔使一個人包輸。

例如講，你一直包緊萬子畀某一家，最後十二章落地重畀人自摸食餬，咁你開出副牌畀人睇，入面成手都係萬子，多到瀉一定要侷打，就唔使一個人包輸。所以好多人當發現自已有可能十二章包輸或者九章落地時，而又覺得自己副牌可以食餬嘅機會唔大，就會即刻狂儲包輸嗰種牌，咁最後即使食唔到餬，但至少都唔使一個人包輸，呢啲都係常見破解自摸包輸嘅方法。

但此種侷打唔包已經慢慢冇人同意，九章落地誰邊個出銃就邊個包輸，邊個畀人十二章落地就自摸都要包。

包先唔包後 
如果有人一路打牌畀某一家上或者碰，一直到第九章牌時，唔應該再打同一種牌，所以要打另一種牌以免呢家十ニ章或出銃包輸，但如有別一家再九章牌時，任何一家出銃畀下家或其後九章牌邊一家都唔使包輸。

麻雀術語